CELEX: 62021TN0289
Language: mt
Date: 2021-05-25 00:00:00
Title: Kawża T-289/21: Rikors ippreżentat fil-25 ta’ Mejju 2021 – Bastion Holding et vs Il-Kummissjoni

12.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 278/66
            
         
      Rikors ippreżentat fil-25 ta’ Mejju 2021 – Bastion Holding et vs Il-Kummissjoni
      (Kawża T-289/21)
      (2021/C 278/90)
      Lingwa tal-kawża: l-Ingliż
      
         Partijiet
      
      
         Rikorrent: Bastion Holding BV u 53 rikorrent ieħor (Amsterdam, il-Pajjiżi Baxxi) (rappreżentanti: B. Braeken u X.Y.G. Versteeg, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  prinċipalment, tannulla d-deċiżjoni tal-Kummissjoni C(2021) 1872 final tal-15 ta’ Marzu 2021 dwar it-tielet emenda tal-iskema ta’ għotja diretta sabiex issostni l-ispejjeż fissi għall-impriżi milquta mill-imxija COVID-19 (SA.62241 (2021/N)) – il-Pajjiżi l-Baxxi, sa fejn tirrigwarda l-ammont massimu ta’ EUR 600 000 għall-impriżi l-kbar;
               
            
                  —
               
               
                  sussidjarjament, tannulla l-imsemmija deċiżjoni fl-intier tagħha;
               
            
                  —
               
               
                  barra minn hekk, tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka żewġ motivi.
      
                  1.
               
               
                  L-ewwel motiv, ibbażat fuq in-nuqqas tal-Kummissjoni li tiftaħ proċedura ta’ investigazzjoni formali billi tiddeċiedi b’mod żbaljat li l-miżura ta’ għajnuna mill-Istat ma tqajjimx dubji dwar il-kompatibbiltà tagħha mas-suq intern.
                  
                              —
                           
                           
                              Taħt dan il-motiv, ir-rikorrenti jargumentaw, l-ewwel, li l-miżura ta’ għajnuna mill-Istat ma hijiex xierqa sabiex tilħaq l-għan tagħha, li huwa li tirrimedja disturb serju fl-ekonomija Olandiża, billi tikkumpensa l-ispejjeż fissi ta’ impriżi li sofrew telf ta’ dħul mill-bejgħ ta’ 30 % bħala riżultat tal-imxija COVID-19 u l-miżuri governattivi sussegwentement imposti. L-ammont massimu ta’ għajnuna huwa, fil-fehma tar-rikorrenti, mhux xieraq sabiex jintlaħaq l-għan imfittex mill-miżura ta’ għajnuna mill-Istat. Il-miżura ta’ għajnuna mill-Istat tagħti massimu ta’ EUR 600 000 lill-impriżi l-kbar. Ammont bħal dan ma huwiex biżżejjed sabiex jirrimedja disturb serju fl-ekonomija Olandiża billi jiżgura li l-impriżi jibqgħu ekonomikament vijabbli. Speċjalment għal impriżi kbar bħar-rikorrenti, EUR 600 000 ma humiex biżżejjed sabiex jagħmlu tajjeb b’mod effettiv għat-telf tad-dħul mill-bejgħ sostnut bħala riżultat tal-imxija COVID-19.
                           
                        
                              —
                           
                           
                              It-tieni, ir-rikorrenti jsostnu li l-miżura ta’ għajnuna mill-Istat hija sproporzjonata. L-iskema attwali tmur lil hinn minn dak li huwa meħtieġ sabiex tevita n-nuqqas ta’ likwidità ffaċċjat mill-kumpanniji żgħar u medji (iktar 'il quddiem l-“SMEs”) u jsostnu l-ispejjeż fissi tagħhom. Fil-fatt, l-ammont sproporzjonat mogħti lil dawn il-kumpanniji jippermettilhom ikunu iktar kompetittivi, peress li ma humiex daqshekk ristretti mill-ispejjeż fissi tagħhom. Barra minn hekk, l-SMEs li rċevew għajnuna ma humiex marbuta daqs ir-rikorrenti li jirrikorru (1) għall-kapital azzjonarju tagħhom sabiex jibqgħu kompetittivi. Ir-rikorrenti jirċievu ammont massimu ta’ EUR 600 000 sabiex jibqgħu joperaw tlieta u tletin lukanda. L-SMEs, min-naħa l-oħra, huma eliġibbli sabiex jirċievu kważi l-istess ammont ta’ għajnuna sabiex jindirizzaw in-nuqqasijiet ta’ likwidità ta’ lukanda żgħira jew ta’ daqs medju biss.
                           
                        
            
                  2.
               
               
                  It-tieni motiv, ibbażat fuq nuqqasijiet proċedurali mill-Kummissjoni, peress li d-deċiżjoni kkontestata fiha motivazzjoni inadegwata
                  
                              —
                           
                           
                              It-tieni motiv għall-annullament jirrigwarda n-nuqqasijiet proċedurali tad-deċiżjoni kkontestata. Id-deċiżjoni, skont ir-rikorrenti, fiha dikjarazzjoni ta’ raġunijiet inadegwata, peress li ma tindirizzax (il-ġustifikazzjoni tad-) differenza sproporzjonata f’għajnuna massimizzata għall-SMEs u dik għall-impriżi l-kbar fi kwalunkwe daqs jew forma. Lanqas ma tindirizza n-natura xierqa tal-miżura nnifisha, jew il-fatt li l-SMEs kienu eliġibbli sabiex jirċievu għajnuna taħt żewġ miżuri ta’ għajnuna preċedenti. Bid-deċiżjoni tagħha, il-Kummissjoni għalhekk ma ppermettietx lir-rikorrenti jaċċertaw ir-raġunijiet għad-deċiżjoni li l-miżura ta’ għajnuna mill-Istat tqieset kompatibbli mas-suq intern. Dan jikser l-Artikolu 296 TFUE.
                           
                        
            
         (1)  Nota editorjali: ir-rikors jirreferi għall-kumpaniji kkonċernati li huma rikjesti “jikkonsultaw” il-kapital azzjonarju tagħhom.